মর্মান্তিক! বোলপুরে বাস উল্টে প্রাণ গেল শিশুর, আহত বহু

ওয়েব ডেস্ক: উৎসবের আবহে ভয়াবহ সড়ক দুর্ঘটনা (Road Accident)। সপ্তমীর সকালে বোলপুরের সিয়ানে (Bolpur Bus Accident) বাস উল্টে প্রাণ গেল এক শিশুর। দুর্ঘটনায় আহত আরও ৩০ জন যাত্রী। আহতদের উদ্ধার করে বোলপুর মহকুমা হাসপাতালে (Bolpur Subdivisional Hospital) ভর্তি করা হয়েছে। বর্তমানে তাঁদের চিকিৎসা চলছে হাসপাতালে। তবে তাঁদের মধ্যে ১২ জনের অবস্থা বেশ সংকটজনক হওয়ায় বর্ধমান মেডিক্যাল কলেজে (Burdwan Medical College) তাঁদের স্থানান্তরিত করা হয়েছে।

সোমবার সপ্তমীর সকালে প্রায় ৩০ জনের বেশি যাত্রী নিয়ে কীর্ণাহার থেকে বোলপুরের দিকে যাচ্ছিল বাসটি। বাসটি প্রবল গতিতে চলাকালীন আচমকা বাসটির সামনে একটি টোটো এসে পড়ে। টোটোকে বাঁচাতে পাশ কাটাতে গিয়ে বাসটি নিয়ন্ত্রণ হারিয়ে সিয়ান হাসপাতালের পাশের ধান জমিতে উল্টে যায়। ঘটনা নজরে আসতেই স্থানীয় বাসিন্দারা যাত্রীদের উদ্ধার করতে ছুটে যান।

আরও পড়ুন: নবমীতে ধেয়ে আসছে দুর্যোগ! সপ্তমীতে আবহাওয়ার কী খবর?

পরবর্তীতে তাঁরা পুলিশে খবর দিলে তড়িঘড়ি ঘটনাস্থলে পুলিশ পৌঁছে স্থানীয়দের সহায়তায় আহত যাত্রীদের উদ্ধার করে। ঘটনাস্থলেই মৃত্যু হয় এক শিশুর। তারপরই শিশু ও বাসের বাকি যাত্রীদের উদ্ধার করে বোলপুর মহকুমা হাসপাতালে নিয়ে যাওয়া হয়। সেখানেই শিশুটিকে মৃত বলে ঘোষণা করেন চিকিৎসক। দুর্ঘটনায় বাকি আহতদের চিকিৎসা চলছে বোলপুর মহকুমা হাসপাতালে। তবে তাঁদের মধ্যে ১২ জনের অবস্থা বেশ সংকটজনক হওয়ায় বর্ধমান মেডিক্যাল কলেজে তাঁদের স্থানান্তরিত করা হয়েছে। সকলের পরিবারের সঙ্গে যোগাযোগের চেষ্টা করছে পুলিশ। মৃত শিশুটির নাম পরিচয় এখনও জানা যায়নি।

ঘটনায় একরাশ ক্ষোভ উগরে দিয়েছেন স্থানীয় মানুষজন। তাঁদের অভিযোগ, বোলপুর থেকে নানুর যাতায়াতের রাস্তাটির বেহাল দশা। সর্বক্ষণ টোটো চলাচলের কারণে এই অঘটন। সকালের এই দুর্ঘটনার জেরে রাস্তায় যানজট তীব্র যানজট তৈরি হয়। এই মুহূর্তে স্বভাবিক পরিস্থিতি।

দেখুন অন্য খবর